《夜泊江干待晓始发适值潮至小舟巅簸苦不得寐得长歌一首》
清代·陆秉枢

钱塘江头舟夜泊，涛声欲卷秋云落。江寒风系不成梦，推篷看月罗衣薄。

榜人夜起说潮生，十担行装一叶轻。随潮忽起又忽落，扁舟难与洪涛争。

潮声偏恐远来客，小舟上下如鱼掷。茫茫一望四无际，浩渺江涛浸蟾魄。

遥峰三叠五叠青，潮头千点万点白。拥衾欲寐梦还醒，把酒独酌酬江灵。

须臾潮落舟亦定，江清月堕星荧荧。

作者简介：陆秉枢，字眉生，桐乡人。道光丁未进士，改庶吉士，授编修，历官户科给事中。赠光禄寺卿。有《陆给事遗集》。